หุ้นบริษัทใหญ่สุดในโลก All Time High
ปี 2017 ผ่านไป 4 เดือน ตอนนี้หุ้นบริษัทที่ใหญ่สุดในโลกกำลังแข่งกันทำจุดสูงสุดใหม่ไปเรื่อยๆ
29 เม.ย. 2560

ปี 2017 ผ่านไป 4 เดือน ตอนนี้หุ้นบริษัทที่ใหญ่สุดในโลกกำลังแข่งกันทำจุดสูงสุดใหม่ไปเรื่อยๆ ถ้าให้ย้อนกลับไปเมื่อ 5 ปีที่แล้ว บริษัทที่ใหญ่ที่สุดในโลกตอนนี้มีมูลค่าเรียงลำดับได้ดังนี้
1) Apple 14.5 ล้านล้านบาท
2) Google 7.3 ล้านล้านบาท
3) Microsoft 8.4 ล้านล้านบาท (เป็นอันดับ 3 เพราะตอนนี้เล็กกว่า Google)
4) Amazon 3.8 ล้านล้านบาท
5) Facebook 3.8 ล้านล้านบาท
5 ปีที่แล้ว ประเทศไทย มี GDP ที่ 12.4 ล้านล้านบาท จะเห็นได้ว่ามี Apple บริษัทเดียวที่มีมูลค่ามากกว่า GDP ประเทศไทย
นอกนั้นประเทศไทยยังทิ้งห่างบริษัทอื่นๆอยู่มาก
แต่เมื่อเวลาผ่านไป 5 ปี บริษัทเติบโตขึ้น..
มีหลายท่านบอกว่าหุ้นขนาดใหญ่เปรียบเหมือนช้างที่โตช้า ลงทุนหุ้นเล็กๆถึงจะเสี่ยงสูงกว่าแต่สามารถโตได้รวดเร็วกว่า
แต่คำพูดนี้คงใช้ไม่ได้กับหุ้นเทคโนโลยีของอเมริกาจากเดิมที่เคยเป็นช้าง ตอนนี้กลายเป็นไดโนเสาร์ไปแล้ว
ทำไมจากช้างถึงเป็นไดโนเสาร์ได้?
เพราะว่าบริษัทเทคโนโลยีเหล่านี้แต่เดิมขายให้เฉพาะคนในอเมริกาและประเทศที่พัฒนาแล้วบางประเทศทำให้เป็นช้าง
แต่ตอนนี้กำลังแย่งส่วนแบ่งจากตลาดทั่วโลกรวมถึงประเทศที่กำลังพัฒนา ตอนนี้จึงกลายร่างจากช้างเป็นไดโนเสาร์
เรายังนึกไม่ออกเลยว่า จะมีบริษัทไทยที่เป็น Apple Google Microsoft Amazon Facebook ได้อย่างไร
และธุรกิจเดิมของไทยก็กำลังถูกไดโนเสาร์ 5 ตัวนี้ เขมือบไปเรื่อยๆ
เรามาดูกันว่าถ้าเราซื้อหุ้น 5 ตัวนี้เมื่อ 5 ปีที่แล้ว ตอนนี้เราจะได้กำไรเท่าไร
1) Apple 78%
2) Google 205%
3) Microsoft 121%
4) Amazon 313%
5) Facebook 293%
บริษัทใหญ่สุดของโลกปัจจุบันมีมูลค่าที่มากขึ้นเป็น
1) Apple 25.8 ล้านล้านบาท
2) Google 22.2 ล้านล้านบาท
3) Microsoft 18.5 ล้านล้านบาท
4) Amazon 15.5 ล้านล้านบาท
5) Facebook 15.2 ล้านล้านบาท
ที่น่าสนใจคือ
ตอนนี้ทุกบริษัทมีมูลค่าใหญ่กว่า GDP ประเทศไทยในปัจจุบันที่ 14 ล้านล้านบาท..